Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Illum il-Kummissjoni Ewropea qed tipproponi approċċ ġdid għal ekonomija blu sostenibbli fl-UE għall-industriji u għas-setturi relatati mal-oċeani, l-ibħra u l-kosti. Ekonomija blu sostenibbli hija essenzjali kemm biex niksbu l-objettivi tal-Patt Ekoloġiku Ewropew kif ukoll biex niżguraw irkupru ekoloġiku u inklużiv mill-pandemija. Frans Timmermans, il-Viċi President Eżekuttiv għall-Patt Ekoloġiku qal: “L-oċeani b'saħħithom huma prekundizzjoni għal ekonomija blu li sejra tajjeb. It-tniġġis, is-sajd eċċessiv u l-qerda tal-ħabitats, flimkien mal-effetti tal-kriżi klimatika, ilkoll jheddu l-bijodiversità rikka tal-baħar li tiddependi minnha l-ekonomija blu. Irridu nbiddlu r-rotta u niżviluppaw ekonomija blu sostenibbli fejn il-protezzjoni ambjentali u l-attivitajiet ekonomiċi jimxu id f'id.” Virginijus Sinkevičius, il-Kummissarju għall-Ambjent, l-Affarijiet Marittimi u s-Sajd qal: “Il-pandemija laqtet is-setturi tal-ekonomija tal-baħar b'modi differenti u profondi. Għandna l-opportunità li nerġgħu nibdew mill-ġdid u rridu niżguraw li l-irkupru ma jibqax jiffoka fuq is-sempliċi sfruttament iżda fuq is-sostenibbiltà u r-reżiljenza. Għaldaqstant, biex inkunu tassew ekoloġiċi, irridu naħsbu wkoll abbażi tal-ekonomija blu.” Is-setturi kollha tal-ekonomija blu inklużi s-sajd, l-akkwakultura, it-turiżmu kostali, it-trasport marittimu, l-attivitajiet portwarji u l-bini tal-bastimenti se jkollhom inaqqsu l-impatt ambjentali u klimatiku tagħhom. L-indirizzar tal-kriżijiet klimatiċi u tal-bijodiversità jeħtieġ ibħra b'saħħithom u użu sostenibbli tar-riżorsi tagħhom biex jinħolqu alternattivi għall-fjuwils fossili u għall-produzzjoni tal-ikel tradizzjonali. It-tranżizzjoni lejn ekonomija blu sostenibbli teħtieġ investiment f'teknoloġiji innovattivi. L-enerġija mill-mewġ u mill-marea, il-produzzjoni ta' algi, l-iżvilupp ta' rkaptu innovattiv tas-sajd jew ir-restawr tal-ekosistemi tal-baħar se joħolqu impjiegi u negozji ekoloġiċi ġodda fl-ekonomija blu. Il-Komunikazzjoni tistabbilixxi aġenda dettaljata għall-ekonomija blu biex: Il-Kummissjoni se tkompli toħloq ukoll il-kundizzjonijiet għal ekonomija blu sostenibbli internazzjonalment skont l-aġenda dwar il-governanza internazzjonali tal-oċeani. Il-finanzjament tal-ekonomija blu sostenibbli Il-Kummissjoni Ewropea u l-Grupp tal-Bank Ewropew tal-Investiment, magħmul mill-Bank Ewropew tal-Investiment u l-Fond Ewropew tal-Investiment (FEI), se jżidu l-kooperazzjoni tagħhom dwar ekonomija blu sostenibbli. L-istituzzjonijiet se jaħdmu b'mod konġunt mal-Istati Membri biex jissodisfaw il-ħtiġijiet ta' finanzjament biex jitnaqqas it-tniġġis fl-ibħra Ewropej u biex jappoġġaw l-investiment għall-innovazzjoni blu u l-bijoekonomija blu. Il-Fond Ewropew għall-Affarijiet Marittimi,is-Sajd u l-Akkwakultura l-ġdid - speċjalment bil-pjattaforma tiegħu “BlueInvest” u l-Fond BlueInvest il-ġdid - se jappoġġa t-tranżizzjoni lejn ktajjen tal-valur aktar sostenibbli bbażati fuq l-oċeani, l-ibħra u l-attivitajiet kostali. Biex tiġi ffinanzjata aktar it-trasformazzjoni, il-Kummissjoni ħeġġet lill-Istati Membri biex jinkludu investimenti għal ekonomija blu sostenibbli fil-pjanijiet nazzjonali tagħhom għar-reżiljenza u l-irkupru kif ukoll fil-programmi operazzjonali nazzjonali tagħhom għal diversi fondi tal-UE minn issa sal-2027. Programmi oħra tal-UE bħall-programm ta' riċerka Orizzont Ewropa se jagħtu wkoll il-kontribut tagħhom u se tiġi stabbilita Missjoni ddedikata dwar l-Oċeani u l-Ilmijiet. Fir-rigward tal-investimenti privati, f'deċiżjonijiet ta' investiment rilevanti jenħtieġ li jintużaw prinċipji u standards ta' sostenibbiltà speċifiċi għall-oċeani maqbula, bħall-Inizjattiva għall-Finanzjament ta' Ekonomija Blu Sostenibbli sponsorjata mill-UE. Sfond L-ekonomija blu tal-Unjoni Ewropea tinkludi l-industriji u s-setturi kollha relatati mal-oċeani, l-ibħra u l-kosti, kemm jekk huma bbażati direttament fl-ambjent tal-baħar (eż. trasport marittimu, frott tal-baħar, ġenerazzjoni tal-enerġija) kif ukoll jekk huma fuq l-art (eż. portijiet, tarzni, infrastrutturi kostali). Skont l-aktar rapport riċenti dwar l-Ekonomija blu, is-setturi tradizzjonali tal-ekonomija blu jipprovdu 4.5 miljun impjieg dirett u jiġġeneraw aktar minn EUR 650 biljun f'fatturat. Il-Komunikazzjoni tal-lum tieħu post il-Komunikazzjoni dwar it-Tkabbir Blu tal-2012. Id-Direttiva dwar l-Ippjanar tal-Ispazju Marittimu tistieden lill-Istati Membri kollha jippjanaw formalment l-ispazju marittimu tagħhom sal-2021. Għal aktar informazzjoni Komunikazzjoni dwar approċċ ġdid għal ekonomija blu sostenibbli fl-UE M&T dwar Ekonomija Blu Sostenibbli Factsheet L-ekonomija blu Indikaturi tal-Ekonomija blu Il-Linji gwida strateġiċi tal-UE dwar l-akkwakultura